[pic] | EUROOPA ÜHENDUSTE KOMISJON |

Brüssel 13.2.2006

KOM(2006) 58 lõplik

2001/0004 (COD)

KOMISJONI ARVAMUS EÜ asutamislepingu artikli 251 lõike 2 kolmanda lõigu punkti c alusel Euroopa Parlamendi muudatuste kohta nõukogu ühises seisukohas, mis käsitleb ettepanekut

EUROOPA PARLAMENDI JA NÕUKOGU DIREKTIIVI KOHTA, mis käsitleb masinaid ja millega muudetakse direktiivi 95/16/EÜ,

MILLEGA MUUDETAKSE KOMISJONI ETTEPANEKUT EÜ asutamislepingu artikli 250 lõike 2 alusel

2001/0004 (COD)

KOMISJONI ARVAMUS EÜ asutamislepingu artikli 251 lõike 2 kolmanda lõigu punkti c alusel Euroopa Parlamendi muudatuste kohta nõukogu ühises seisukohas, mis käsitleb ettepanekut

EUROOPA PARLAMENDI JA NÕUKOGU DIREKTIIVI KOHTA, mis käsitleb masinaid ja millega muudetakse direktiivi 95/16/EÜ,

1. SISSEJUHATUS

EÜ asutamislepingu artikli 251 lõike 2 kolmanda lõigu punktis c on sätestatud, et komisjon esitab arvamuse Euroopa Parlamendis teisel lugemisel esitatud muudatuste kohta. Alljärgnevalt on toodud komisjoni arvamus parlamendi esitatud muudatuste kohta.

2. TAUST

1. Ettepaneku edastamine Euroopa Parlamendile ja nõukogule: 26. jaanuar 2001

2. Majandus- ja sotsiaalkomitee arvamus: 12. september 2001

3. Euroopa Parlamendi arvamus esimesel lugemisel: 4. juuli 2002

4. Muudetud ettepaneku esitamine: 11. veebruar 2003

5. Nõukogu poliitiline kokkulepe: 24. september 2004

6. Ühise seisukoha vastuvõtmine: 18. juuli 2005 (ühehäälselt)

7. Arvamus teisel lugemisel: 15. detsember 2005

3. ETTEPANEKU EESMÄRK

Esialgse ettepaneku eesmärk oli tagada direktiivi reguleerimisalasse kuuluvate toodete vaba liikumine, tagades kõrgetasemelise kaitse tervisekaitse, ohutuse ja tarbijakaitse valdkonnas. Reguleerimisalasse kuuluvad tooted on eelkõige masinad ja masinatega koos kasutatavad tooted.

Vastavalt 1994. aasta Molitori aruande järeldustele oli esialgse ettepaneku eesmärk mõistete parem määratlemine, teatavate aspektide selgitamine ja ühtse kohaldamise parem tagamine. Sel eesmärgil parandati vastavushindamise ja turujärelevalve menetluste selgitusi, et vältida nende menetluste lahkuminevaid tõlgendusi.

Masinadirektiivi uue läbivaatamise esialgne ettepanek valmistati ette kõrgetasemelise sõltumatute, eri taustaga ekspertide grupi koostatud ettepanekute põhjal. Arvesse võeti ka muudetud direktiivi 89/392/EMÜ[1] praktikas rakendamisel saadud kogemusi.

Esialgse ettepaneku põhielemendid olid järgmised:

- direktiivi reguleerimisala parem määratlemine, piiri selgitamine teiste direktiividega, eelkõige madalpinget[2] ja lifte[3] käsitlevate direktiividega, ja mõiste „osaliselt komplekteeritud masin“ selgem kirjeldus;

- turujärelevalve ja vastavushindamise asutuste teavitamisega seotud sätete rangemaks muutmine;

- teatud kategooria masinate täieliku kvaliteeditagamise menetluse kasutuselevõtmine.

Direktiivi edasise parendamise eesmärgil lisas komisjon paljud Euroopa Parlamendi soovitused muudetud ettepanekusse.

4. KOMISJONI ARVAMUS EUROOPA PARLAMENDI TEHTUD MUUDATUSTE KOHTA

Muudatused, millega komisjoni nõustub

Komisjon on täielikult nõus kõigi üheksa Euroopa Parlamendi vastuvõetud muudatusega. Need tulenevad Euroopa Parlamendi ja nõukogu kompromisskokkuleppest, mille eesmärk oli direktiivi vastuvõtmine teisel lugemisel. Muudatused on kooskõlas komisjoni ettepaneku eesmärkidega ja säilitavad ühises seisukohas saavutatud huvide tasakaalu.

Ühise seisukoha muudatused käsitlevad peamiselt turujärelevalve tugevdamist ja CE-märgistuse staatuse selgitamist, kohaldamisala, konfidentsiaalsust ning määratud asutuste kohustusi seoses täieliku kvaliteedi tagamise sertifitseerimissüsteemiga.

Kompromisskokkuleppe sõlmimist hõlbustasid kolm avaldust, mis komisjon tegi 2005. aasta detsembri täiskogu istungjärgu ajal (vt lisa).

5. KOKKUVÕTE

EÜ asutamislepingu artikli 250 lõike 2 kohaselt muudab komisjon vastavalt eespool esitatule oma ettepanekut.

LISA

Komisjoni avaldused:

CE-märgis

Ilma et see piiraks ühenduse õigusaktide kohaldamist, täpsustab komisjon seoses uue, 2006. aasta keskpaigaks kavandatud lähenemisviisi läbivaatamisega CE-märgise kõrvale muu riikliku, Euroopa või eramärgise lisamise tingimusi.

Traktorid I

Parlament, nõukogu ja komisjon kinnitavad, et kõigi põllu- või metsamajanduslike traktoritega seotud tervise- ja ohutusealaste aspektide hõlmamiseks ühes ühtlustatud direktiivis tuleb muuta direktiivi 2003/37/EÜ põllu- ja metsamajanduslike traktorite, nende haagiste ja pukseeritavate vahetatavate masinate ning nende masinate jaoks mõeldud süsteemide, nende osade ja eraldi seadmestike tüübikinnituse andmise kohta nii, et võetaks arvesse masinaid käsitleva direktiivi kõiki asjakohaseid ohte.

Koos direktiivi 2003/37/EÜ muutmisega peaks muutma ka masinaid käsitlevat direktiivi, et kustutada artikli 1 lõike 2 punkti e esimesest taandest väljend „ohtude tõttu“.“

Traktorid II

Komisjon tunnistab vajadust lisada põllu- ja metsamajanduslikke traktoreid käsitlevatesse direktiividesse lisanõudeid ohtude kohta, mida need direktiivid veel ei hõlma. Seepärast kaalub komisjon vajalikke meetmeid, sealhulgas viiteid ÜRO eeskirjadele, CEN ja ISO standarditele ning OECD katsejuhistele.

[1] Nõukogu 14. juuni 1989. aasta direktiiv 89/392/EMÜ masinaid käsitlevate liikmesriikide õigusaktide ühtlustamise kohta, EÜT L 183, 29.6.1989, lk 9. Nimetatud direktiiv kodifitseeriti Euroopa Parlamendi ja nõukogu 22. juuni 1998. aasta direktiiviga 98/37/EÜ masinaid käsitlevate liikmesriikide õigusaktide ühtlustamise kohta, EÜT L 331, 23.7.1998, lk 1. Direktiivi on muudetud direktiiviga 98/79/EÜ (EÜT L 331, 7.12.1998, lk 1).

[2] Nõukogu 19. veebruari 1973. aasta direktiiv 73/23/EMÜ teatavates pingevahemikes kasutatavaid elektriseadmeid käsitlevate liikmesriikide õigusaktide ühtlustamise kohta, EÜT L 77, 26.3.1973, lk 29. Direktiivi on muudetud direktiiviga 93/68/EMÜ (ELT L 220, 30.8.2003, lk 1).

[3] Euroopa Parlamendi ja nõukogu 29. juuni 1995. aasta direktiiv 95/16/EÜ lifte käsitlevate liikmesriikide õigusaktide ühtlustamise kohta, EÜT L 213, 7.9.1995, lk 1. Direktiivi on muudetud määrusega (EÜ) nr 1882/2003 (ELT L 284, 31.10.2003, lk 1).